**Informácia o spracúvaní osobných údajov v Spoločnom registri bankových informácií**

Spoločnosť Slovak Banking Credit Bureau, s.r.o., IČO: 35 869 810, so sídlom Mlynské Nivy 14, 821 09 Bratislava (ďalej aj ako „**SBCB**“), ako prevádzkovateľ informačného systému Spoločného registra bankových informácií, Vám, ako dotknutej osobe v zmysle nariadenia európskeho parlamentu a rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „**GDPR**“), týmto dokumentom v stručnej, transparentnej a zrozumiteľnej forme predstavuje všetky dôležité informácie súvisiace so spracúvaním Vašich osobných údajov v  Spoločnom registri bankových informácií a  s uplatňovaním Vašich práv v zmysle GDPR.

1. **Všeobecné informácie súvisiace so spracúvaním Vašich osobných údajov**

Spoločný register bankových informácií (ďalej aj ako „**SRBI**“) je vytvorený v súlade s ustanovením §92a ods. (1) zákona č. 483/2001 Z.z. o bankách, v znení neskorších predpisov o bankách (ďalej len ako zákon o bankách“) , ako spoločný bankový register.

Spoločný register bankových informácií, "SRBI" - časť Register spotrebiteľských úverov v zmysle zákona č. 129/2010 Z. z. o spotrebiteľských úveroch a o iných úveroch a pôžičkách pre spotrebiteľov, v zmysle neskorších predpisov, je registrom podľa § 7 ods. (3) zákona o spotrebiteľských úveroch a registrom podľa § 8 ods. (20) zákona č. 90/2016 Z.z. o úveroch na bývanie, v rozsahu podľa § 7 ods. (9) Zákona o spotrebiteľských úveroch (ďalej len „**Register**“). Banka je v súlade so zákonom o spotrebiteľských úveroch a zákonom o úveroch na bývanie, povinná poskytnúť údaje do Registra a získavať údaje z Registra bez súhlasu klienta banky.

Kategórie osobných údajov spracúvaných o Vašej osobe sú určené zákonom o bankách. Účelom spracúvania osobných údajov v SRBI je príprava, uzatváranie a vykonávanie obchodov s klientmi, zdokumentovanie činnosti bánk v zmysle zákona o bankách a uskutočňovanie vzájomného informovania sa bánk za účelom preverovania bonity, dôveryhodnosti a platobnej disciplíny klientov bánk v zmysle § 92a ods. (1) zákona o bankách.

Kategórie osobných údajov spracúvaných o Vašej osobe v Registri sú určené zákonom o spotrebiteľských úveroch a zákonom o úveroch na bývanie. Účelom spracúvania osobných údajov v Registri je poskytovanie spotrebiteľských úverov a posudzovanie schopnosti spotrebiteľa splácať spotrebiteľský úver tak, ako je vymedzený zákonom o spotrebiteľských úveroch a zákonom o úveroch na bývanie.

Právnym základom pre spracúvanie Vašich osobných údajov v SRBI je čl. 6 ods. 1., písm. c) (plnenie zákonnej povinnosti, v zmysle zákona o bankách) GDPR.

Právnym základom na spracúvanie Vašich osobných údajov v Registri je čl. 6 ods. 1., písm. c) GDPR (plnenie zákonnej povinnosti v zmysle zákona o spotrebiteľských úveroch a zákona o úveroch na bývanie).

Zdrojom, z ktorého Vaše osobné údaje spracúvané v SRBI a v Registri pochádzajú, sú banky a pobočky zahraničných bánk.

Doba spracovania a uchovávania osobných údajov je určená na čas trvania záväzkov a 5 rokov po zániku všetkých Vašich záväzkov ako klienta[[1]](#footnote-1) voči banke vo vzťahu ku konkrétnej úverovej zmluve[[2]](#footnote-2), a  v prípade SRBI aj 5 rokov nasledujúcich odo dňa podania Vašej žiadosti banke o uzatvorenie úverovej zmluvy, ak k jej uzatvoreniu nedôjde. Následne budú Vaše osobné údaje zaradené do predarchívnej starostlivosti v súlade so všeobecne záväznými právnymi predpismi.

SBCB spracúva vaše osobné údaje, prostredníctvom sprostredkovateľa, spoločnosti CRIF S.p.A. so sídlom Via M. Fantin 1-3, 40131 Bologna, Taliansko.

Ďalším sprostredkovateľom SBCB je spoločnosť CRIF – Slovak Credit Bureau, s.r.o., so sídlom Mlynské Nivy 14, 821 09, Bratislava.

Osobné údaje spracúvané o Vašej osobe v SRBI sú sprístupňované bankám a pobočkám zahraničných bánk a prostredníctvom Non-Banking Credit Bureau, záujmové združenie právnických osôb, IČO: 42 053 404, so sídlom Mlynské Nivy 14, 821 09 Bratislava (ďalej „**NBCB**“) aj oprávneným užívateľom Nebankového registra klientskych informácií, pravidelne zverejňovaným na webovej stránke [www.nbcb.sk](http://www.nbcb.sk).

Osobné údaje spracúvané o Vašej osobe v Registri môžu byť v zmysle § 7 ods.6 a zákona o spotrebiteľských úveroch a príslušných ustanovení zákona o úveroch na bývanie sprístupňované aj bankám, zahraničným bankám a pobočkám zahraničných bánk a ďalším veriteľským subjektom definovaným týmito právnymi predpismi. Zoznam veriteľov, bánk, zahraničných bánk a pobočiek zahraničných bánk, registrov údajov o spotrebiteľských úveroch a ich prevádzkovateľov zmysle zákona o spotrebiteľských úveroch je uvedený na stránke [www.nbs.sk](http://www.nbs.sk).

Osobné údaje spracúvané o Vašej osobe v SRBI a Registri sú poskytované Národnej banke Slovenska a ďalším subjektom v zmysle príslušných ustanovení zákona o bankách a zákona o spotrebiteľských úveroch a zákona o úveroch na bývanie.

Vaše osobné údaje spracúvané v SRBI a Registri nie sú zverejňované, ani poskytované do tretích krajín.

1. **Informácie súvisiace s uplatňovaním Vašich práv v zmysle GDPR**

GDPR Vám ako dotknutej osobe vo všeobecnosti priznáva viaceré práva, medzi ktoré patrí najmä právo na prístup k osobným údajom, právo na opravu osobných údajov, právo na vymazanie osobných údajov (tzv. právo „na zabudnutie“), právo na obmedzenie spracúvania osobných údajov, oznamovacia povinnosť v súvislosti s opravou alebo vymazaním osobných údajov alebo obmedzením spracúvania osobných údajov, právo na prenosnosť osobných údajov, právo namietať spracúvanie osobných údajov, právo, aby sa na Vás nevzťahovalo automatizované individuálne rozhodovanie vrátane profilovania, a iné.

Nie všetky práva, ktoré Vám ako dotknutej osobe priznáva GDPR, je však možné uplatniť na spracovateľské operácie, ktoré s Vašimi osobnými údajmi vykonáva SBCB ako prevádzkovateľ. Nižšie uvedený zoznam obsahuje základný prehľad Vašich práv, ktoré je možné z Vašej strany uplatniť voči SBCB ako prevádzkovateľovi.

1. Právo na prístup k osobným údajom
2. Máte právo získať potvrdenie o tom, či SBCB, ako prevádzkovateľ, spracúva Vaše osobné údaje, a ak tomu tak je, máte právo získať prístup k takýmto osobným údajom. Zároveň máte právo získať informácie o:
3. účeloch spracúvania Vašich osobných údajov,
4. kategóriách osobných údajov, ktoré sú o Vás spracúvané,
5. príjemcoch alebo kategóriách príjemcov, ktorým boli alebo budú Vaše osobné údaje poskytnuté, najmä o príjemcoch v tretích krajinách alebo medzinárodných organizáciách,
6. predpokladanej dobe uchovávania Vašich osobných údajov,
7. existencii práva požadovať opravu osobných údajov týkajúcich sa Vašej osoby alebo ich vymazanie alebo obmedzenie spracúvania,
8. práve podať sťažnosť dozornému orgánu,
9. o zdroji získania Vašich osobných údajov, pokiaľ tieto neboli získané priamo od Vás,
10. existencii automatizovaného rozhodovania vrátane profilovania (*SBCB však v súčasnosti nevykonáva automatizované rozhodovanie ani profilovanie Vašej osoby*).
11. Máte právo získať kópiu osobných údajov, ktoré sa o Vás spracúvajú. Právo získať takúto kópiu však nesmie mať nepriaznivé dôsledky na práva a slobody iných. Viac o spôsobe získania takejto kópie nájdete v časti „*Postup vybavovania vašej žiadosti*“.
12. SBCB Vám poskytne kópiu osobných údajov, ktoré o Vašej osobe spracúva. Ak podáte žiadosť elektronickými prostriedkami, informácie sa poskytnú v bežne používanej elektronickej podobe. SBCB, ako prevádzkovateľ, je však oprávnený požiadať Vás o poskytnutie dodatočných informácií potrebných na potvrdenie Vašej totožnosti v prípade, ak bude mať oprávnené pochybnosti v súvislosti s totožnosťou fyzickej osoby podávajúcej takúto žiadosť. Viac informácií o spôsobe získania takejto kópie nájdete v časti „*Postup vybavovania vašej žiadosti*“.
13. Máte právo podať sťažnosť alebo návrh na začatie konania podľa § 100 zákona č. 18/2018 Z.z o ochrane osobných údajov, ak máte za to, že Vaše práva alebo slobody boli porušené v súvislosti so spracúvaním Vašich osobných údajov zo strany SBCB. Takúto sťažnosť alebo návrh na začatie konania, môžete adresovať Úradu na ochranu osobných údajov Slovenskej republiky (<https://dataprotection.gov.sk/uoou/>).

II. Právo na opravu osobných údajov

Máte právo na to, aby SBCB, ako prevádzkovateľ, bez zbytočného odkladu opravil nesprávne osobné údaje týkajúce sa Vašej osoby. Zároveň máte so zreteľom na účely spracúvania právo na doplnenie neúplných osobných údajov, a to aj prostredníctvom poskytnutia doplnkového vyhlásenia.

III. Právo na vymazanie osobných údajov

1. Máte právo dosiahnuť u SBCB, ako prevádzkovateľa, bez zbytočného odkladu vymazanie osobných údajov týkajúce sa Vašej osoby, a SBCB je povinné bez zbytočného odkladu vymazať Vaše osobné údaje, ak bude splnený niektorý z nasledovných dôvodov:
2. Vaše osobné údaje už nie sú potrebné na účely, na ktoré sa získavali alebo inak spracúvali,
3. Vaše osobné údaje sa spracúvali nezákonne,
4. Vaše osobné údaje musia byť vymazané, aby sa splnila zákonná povinnosť podľa práva Európskej únie alebo práva členského štátu, ktorému prevádzkovateľ podlieha.
5. *Upozorňujeme, že SBCB, ako prevádzkovateľ, spracúva Vaše osobné údaje na základe zákonnej povinnosti v zmysle čl. 6 ods. 1 písm. c) GDPR a nie na základe Vášho súhlasu. Z tohto dôvodu Vám v danom prípade GDPR nepriznáva právo odvolať súhlas so spracúvaním osobných údajov;*

IV. Právo na obmedzenie spracúvania osobných údajov

1. Máte právo na to, aby SBCB, ako prevádzkovateľ, obmedzil spracúvanie Vašich osobných údajov, pokiaľ pôjde o jeden z nasledovných prípadov:
2. ako dotknutá osoba napadnete správnosť Vašich osobných údajov, a to počas obdobia umožňujúceho SBCB overiť správnosť osobných údajov; SBCB bude správnosť Vašich osobných údajov overovať predovšetkým so zdrojom, z ktorého ich získalo, teda s príslušnou bankou, ktorej ste Vaše údaje v súvislosti s úverovou zmluvou, resp. žiadosťou o jej uzavretie, poskytli,
3. spracúvanie Vašich osobných údajov je protizákonné a ako dotknutá osoba ste namietali proti vymazaniu Vašich osobných údajov a žiadate namiesto toho obmedzenie ich použitia,
4. SBCB, ako prevádzkovateľ, už nepotrebuje Vaše osobné údaje na účely spracúvania, ale potrebujete ich Vy ako dotknutá osoba na preukázanie, uplatňovanie alebo obhajovanie právnych nárokov.
5. Ak dôjde k obmedzeniu spracúvania Vašich osobných údajov podľa odseku 1, takéto osobné údaje sa s výnimkou uchovávania následne spracúvajú len s Vašim súhlasom alebo na preukazovanie, uplatňovanie alebo obhajovanie právnych nárokov, alebo na ochranu práv inej fyzickej alebo právnickej osoby, alebo z dôvodov dôležitého verejného záujmu Európskej únie alebo jej členského štátu.
6. Pokiaľ ste ako dotknutá osoba dosiahli obmedzenie spracúvania podľa odseku 1, prevádzkovateľ vás informuje pred tým, ako bude obmedzenie spracúvania zrušené.

V. Oznamovacia povinnosť v súvislosti s opravou alebo vymazaním osobných údajov alebo obmedzením spracúvania osobných údajov

SBCB, ako prevádzkovateľ,oznámi každému príjemcovi, ktorému boli Vaše osobné údaje poskytnuté, každú opravu alebo vymazanie osobných údajov alebo obmedzenie spracúvania uskutočnené podľa článku 16, článku 17 ods. 1 a článku 18 GDPR, pokiaľ sa to neukáže ako nemožné alebo si to nevyžaduje neprimerané úsilie. SBCB Vás o týchto príjemcoch bude informovať, ak to budete požadovať.

VI. Automatizované individuálne rozhodovanie vrátane profilovania

Dotknutá osoba má vo všeobecnosti právo na to, aby sa na ňu nevzťahovalo, v zmysle čl. 22 GDPR, rozhodnutie, ktoré je založené výlučne na automatizovanom spracúvaní, vrátane profilovania, a ktoré má právne účinky, ktoré sa dotknutej osoby týkajú alebo ju podobne významne ovplyvňujú.

*Upozorňujeme, že SBCB neuskutočňuje voči Vám žiadne rozhodnutia a žiadne profilovanie Vašej osoby v zmysle predchádzajúceho odseku a v žiadnom prípade nerozhoduje o schvaľovaní Vašej žiadosti o úver bankou. Z tohto dôvodu Vám GDPR nepriznáva možnosť uplatniť vyššie uvedené právo voči SBCB. Uvedené právo však môžete uplatniť voči banke, ako zdroju Vašich osobných údajov v SRBI a Registri, ktorá rozhoduje o Vašej žiadosti o uzatvorenie úverovej zmluvy a vykonáva profilovanie Vašej osoby.*

VII. Oznámenie porušenia ochrany osobných údajov dotknutej osobe

1. V prípade, ak by došlo k porušeniu ochrany Vašich osobných údajov, ktoré pravdepodobne povedie k vysokému riziku pre Vaše práva a slobody, SBCB, ako prevádzkovateľ, Vám bez zbytočného odkladu oznámi porušenie ochrany Vašich osobných údajov.
2. Oznámenie uvedené v odseku 1 sa nevyžaduje, ak je splnená ktorákoľvek z týchto podmienok:
3. prevádzkovateľ prijal primerané technické a organizačné ochranné opatrenia a tieto opatrenia uplatnil na osobné údaje, ktorých sa porušenie ochrany osobných údajov týka, a to najmä tie opatrenia, na základe ktorých sú osobné údaje nečitateľné pre všetky osoby, ktoré nie sú oprávnené mať k nim prístup, ako je napríklad šifrovanie,
4. prevádzkovateľ prijal následné opatrenia, ktorými sa zabezpečí, že vysoké riziko pre práva a slobody dotknutých osôb uvedené v odseku 1 pravdepodobne už nebude mať dôsledky,
5. by to vyžadovalo neprimerané úsilie. V takom prípade dôjde namiesto toho k informovaniu verejnosti alebo sa prijme podobné opatrenie, čím sa zaručí, že dotknuté osoby budú informované rovnako efektívnym spôsobom.
6. **Postup vybavovania Vašej žiadosti**

Ako dotknutá osoba máte právo uplatniť vyššie uvedené práva aj prostredníctvom žiadosti adresovanej SBCB ako prevádzkovateľovi. Vaša žiadosť bude v zmysle platných právnych predpisov vybavená do jedného mesiaca. Uvedená lehota sa môže v prípade potreby predĺžiť o najviac ďalšie dva mesiace, pričom sa zohľadní komplexnosť žiadosti a počet žiadostí. SBCB ako prevádzkovateľ Vás informuje o každom takomto predĺžení do jedného mesiaca od doručenia žiadosti spolu s dôvodmi zmeškania základnej lehoty.

SBCB sa snaží vyhovieť všetkým žiadostiam, avšak výnimočne môže nastať situácia, kedy nebude možné Vašej žiadosti vyhovieť. Nevyhovenie žiadosti z oprávnených dôvodov je však až poslednou možnosťou. V prípade nejasnosti alebo neúplnosti žiadosti Vás bude SBCB kontaktovať so žiadosťou o objasnenie alebo poskytnutie doplňujúcich informácií. Výnimočne sa môže stať, že SBCB bude mať pochybnosti o Vašej identite. V takomto prípade budete dodatočne požiadaný o poskytnutie ďalších informácií, ktoré takéto pochybnosti odstránia.

Vašej žiadosti bude vyhovené vo forme, v akej ju podáte alebo v prípade, ak uvediete v žiadosti inú formu vybavenia žiadosti, bude Vám vyhovené v takejto forme. Ak napríklad pošlete SBCB žiadosť poštou, vybavenie žiadosti Vám bude SBCB adresovať taktiež poštou. Ak však v takejto žiadosti uvediete, že si prajete, aby sme Vám odpovedali e-mailom, SBCB Vašu žiadosť podpísanú kvalifikovaným elektronickým podpisom vybaví elektronickými prostriedkami, za podmienok uvedených nižšie v texte. Pokiaľ však bude mať SBCB oprávnené pochybnosti o Vašej identite, ktoré nebudú následne odstránené, môže Vašu žiadosť vybaviť tak, že pošle odpoveď doporučene poštou na adresu Vášho posledného trvalého pobytu.

SBCB Vám poskytuje viacero možností, ako môžete podať žiadosť súvisiacu s uplatňovaním Vašich práv. Na jej vytvorenie môžete využiť pripravené formuláre žiadosti. V tomto prípade stačí, aby ste vypísali Vaše osobné údaje, aby sme vás mohli identifikovať a následne nám žiadosť pošlete. Formulár žiadosti nájdete na nasledovnom odkaze: http://www.sbcb.sk/wp-content/uploads/2021/07/SBCB\_dokumenty\_\_%5E014.pdf

Vyplnenú žiadosť môžete SBCB doručiť:

1. osobne do klientskeho centra SBCB, ktoré sídli na adrese: Mlynské Nivy 14, 821 09 Bratislava,
2. poštou adresovanou na adresu: Mlynské Nivy 14, 821 09 Bratislava,
3. e-mailom na: [sbcb@sbcb.sk](mailto:sbcb@sbcb.sk) .

Pokiaľ sa rozhodnete podať Vašu žiadosť osobne v našom klientskom centre, prosím, zoberte si so sebou doklad totožnosti, ktorý preukáže Vašu totožnosť. Ak sa rozhodnete doručiť Vašu žiadosť prostredníctvom inej osoby, je nevyhnutné, aby takáto osoba disponovala notársky overeným plnomocenstvom. V záujme čo najväčšej ochrany Vašej osoby nemôžeme sprístupniť Vaše osobné údaje komukoľvek bez dostatočného preukázania oprávnenia konať vo Vašom mene.

Pokiaľ nám pošlete Vašu žiadosť poštou, prosím, vlastnoručne ju podpíšte.

Medzi potenciálne najnebezpečnejší spôsob poskytnutia Vašich osobných údajov z Vašej strany v súvislosti s uplatňovaním Vašich práv ako dotknutej osoby v zmysle tohto informačného dokumentu patrí komunikácia prostredníctvom elektronických prostriedkov. Z tohto dôvodu týmto spôsobom akceptujeme v plnej miere iba žiadosti, ktoré sú podpísané kvalifikovaným elektronickým podpisom. V prípade, ak nám pošlete e-mailom žiadosť, ktorá nebude podpísaná zaručeným elektronickým podpisom, vybavenie Vašej žiadosti môže trvať dlhšiu dobu, nakoľko z dôvodu ochrany Vašich osobných údajov je nevyhnutné, aby SBCB nemalo odôvodnené pochybnosti o Vašej identite. Z tohto dôvodu môžeme žiadať dodatočné informácie potrebné na potvrdenie Vašej totožnosti. Rovnako Vám nemusí byť takýmto spôsobom vyhovené v plnej miere a Vašu žiadosť v prípade pochybností o identite môžeme vybaviť tak, že kópiu Vašich osobných údajov (resp. iné príslušné vybavenie Vašej žiadosti) pošleme doporučene poštou na adresu Vášho posledného trvalého pobytu.

Ďalšie doplňujúce informácie týkajúce sa spracúvania Vašich osobných údajov zo strany SBCB v SRBI a, Registri ako aj uplatňovania Vašich práv dotknutej osoby je možné získať (i) v Klientskom centre, ktoré sídli na adrese: Mlynské Nivy 14, 821 09 Bratislava, (ii) telefonicky na tel. č.: +421 2 59207515, alebo (iii) e-mailom na elektronickej poštovej adrese: [sbcb@sbcb.sk](mailto:sbcb@sbcb.sk).

Kontaktný údaj zodpovednej osoby v zmysle GDPR určenej prevádzkovateľom je: [dpo@sbcb.sk](mailto:dpo@sbcb.sk).

1. Pre účely tejto informácie sa klientom rozumie fyzická osoba, s ktorou banka uzavrela úverovú zmluvu, osoba zabezpečujúca záväzok klienta z úverovej zmluvy, ako aj fyzická osoba žiadajúca banku o uzavretie úverovej zmluvy. [↑](#footnote-ref-1)
2. Úverovou zmluvou sa rozumie akákoľvek zmluva uzatvorená medzi bankou a klientom alebo akýkoľvek právny úkon banky alebo klienta, na základe ktorých banke vzniklo alebo môže vzniknúť právo na vrátenie peňažných prostriedkov poskytnutých klientovi, vrátane zmluvy o spotrebiteľskom úvere. [↑](#footnote-ref-2)